OBH 7278/1996.
Az állampolgári jogok országgyűlési biztosa általános helyettesének jelentése
Ügyintéző: dr. Kiss Anikó

Az eljárás megindulása:

Panaszos Hivatalomhoz intézett levelében leírta, hogy a Váci Büntetésvégrehajtási Intézetben tölti szabadságvesztés büntetését. Panaszos 1996-ban büntető feljelentést tett Dr. Tari Ferenc, a büntetés-végrehajtás országos parancsnoka ellen. A büntető feljelentés megtétele óta panaszost a Büntetésvégrehajtási Intézetben rendszeresen hátrányos megkülönböztetésben részesítik, az őrök gyakran fenyegetőzően, megalázóan bánnak vele.
A panasz kivizsgálása panaszos időközbeni szabadulása miatt nem volt lehetséges, ezért az állampolgári jogok országgyűlési biztosának általános helyettese felkérte a Büntetésvégrehajtás Országos Parancsnokságát, hogy adjon tájékoztatást a Váci Büntetésvégrehajtási Intézetre vonatkozóan az őrök bánásmódjával kapcsolatban 1996-ban, 1997-ben benyújtott panaszokról, és az azokban lefolytatott vizsgálatok eredményéről.

A megállapított tényállás:

Panaszos a büntetés-végrehajtási őrök bánásmódjával kapcsolatban a Büntetésvégrehajtás Országos Parancsnokságához nem nyújtott be panaszt. 
1996-ban az őrök bánásmódjával kapcsolatban a Váci Büntetésvégrehajtási Intézetre vonatkozóan három panasz  érkezett a Büntetésvégerhajtás Országos Parancsnokságához, ebből kettőt részben alaposnak találtak, és orvoslásukra belső intézkedéseket tettek.
1997-ben két panasz érkezett a Váci Bv-vel kapcsolatban. A Büntetésvégrehajtás Országos Parancsnoksága az egyiket alaptalannak, a másikat nem bizonyíthatónak találta.  

Alkalmazott jogszabályok és az érintett alkotmányos jogok:

A magyar Alkotmány 2. §-a kimondja, hogy a Magyar Köztársaság független, demokratikus jogállam. A jogállamiság elve magában foglalja az Alkotmány 54.§-ban megfogalmazott kínzásra, kegyetlen, embertelen, megalázó bánásmódra vonatkozó tilalmat.
Az állampolgári jogok országgyűlési biztosáról szóló 1993. évi LIX. tv. 16. §-a értelmében az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg mulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
A szabadságvesztés és az előzetes letartóztatás végrehajtásának szabályairól szóló 6/1996. (VII. 12.) IM rendelet 6. §-a értelmében a fogvatartottnak a fogvatartással összefüggő ügyében azon intézet kijelölt szervezeti egységének a vezetője dönt, ahol a fogvatartott a büntetés végrehajtása céljából tartózkodik. A fogvatartott a fenti döntés ellen panasszal fordulhat a parancsnokhoz. Ha a döntést a parancsnok vagy a Büntetés-végrehajtás Országos Parancsnoksága kijelölt szervezeti egységének vezetője hozta a panaszt az országos parancsnok bírálja el. Ha a fogvatartott ügyében az országos parancsnok döntött, a panaszt az igazságügy-miniszter bírálja el.

A vizsgálat megállapításai:

A Büntetésvégrehajtás Országos Parancsnoksága az őrök magatartásával kapcsolatban beérkezett fogvatartotti panaszokat a jogszabályi előírásoknak megfelelően kivizsgálja.
Egy 1996-ban benyújtott panasz vizsgálata során megállapításra került, hogy a Váci Büntetés-végrehajtási Intézetben az őrök néhány fogvatartott levelét rendszeresen felbontották. A vizsgálat lefolytatását követően a Büntetésvégrehajtás Országos Parancsnoksága belső intézkedésben szabályozta a levélellenőrzés módját. Így az alkotmányos visszásságot orvosolták.
Egy másik panasz azt sérelmezte, hogy a Váci Bv-ben a felügyelők összejátszanak az elítéltekkel és nem látják el jól a szolgálatukkal kapcsolatos feladatokat. A BVOP által lefolytatott vizsgálat a panaszt részben alaposnak találta. A BVOP utasítást adott a parancsnoknak, hogy adjon ki belső intézkedéseket a felügyelők szolgálatellátásával kapcsolatban.
Az állampolgári jogok országgyűlési biztosának általános helyettese a Büntetés-végrehajtási Intézetek működésének általános vizsgálata során a börtönőrök fogvatartottakkal kapcsolatos magatartását is vizsgálja, így sor kerül majd a bántalmazással kapcsolatos panaszok kivizsgálására is. A jelenleg rendelkezésre álló adatok alapján, amelyek nem utalnak alkotmányos visszásságra, ajánlás megtételére nincs mód.

Budapest, 1997. november 3.

Dr. Polt Péter